### Resume

Lodsejer har anmodet om igangsætning af planlægning for et område syd for [adresse] i [adresse]. Området på cirka 10,1 hektar er udlagt i ramme 21.B.8 Boligområde ved [adresse] i [adresse]. Anvendelsen er fastlagt til boligformål i form af lav boligbebyggelse og kollektive anlæg som f.eks. offentlige og private institutioner. Området rummer markareal og en lille matrikel med en antennemast.

Lodsejer ønsker mulighed for at opføre cirka 91 boliger, fordelt på 44 tæt lav boliger som dobbelthuse og 47 åben lav boliger, herunder seks mindre åben-lav boliger på kompaktparceller. Matriklen med antennemast udlægges til teknisk formål som fællesantenne, alternativt som fælles friareal for boligområdet.

### Sagsfremstilling

Lokalplanens indhold

![](data:image/png;base64...)

Figur 1: Kort over lokalplanområdet.

![](data:image/png;base64...)

Figur 2: Udkast til fremtidig udnyttelse af lokalplanområdet.

Lokalplanområdet på cirka 10,1 hektar ligger syd for [adresse] med vejadgang fra [adresse]. Markarealet afgrænses med læhegn i skel mod syd og vest, et bredt læhegn mod åben lav boligområde mod nord samt af lodsejers bebyggelse og markareal mod øst. Matriklen med fællesantenne er udskilt langs optaget vej i matriklen. Fra et højdedrag i nordvest falder terrænet cirka ni meter mod syd og cirka fire meter mod nordøst. Den nordligste del er omfattet af skovbyggelinje. Da der er opført bebyggelse mellem området og skoven, kræver udbygningen ikke dispensation.

Området opdeles i 4 delområder. Delområde 1-3 udlægges til lav boligbebyggelse og delområde 4 til teknisk formål som fællesantenne, alternativt ved nedlæggelse af masten til fælles friareal for boligområdet. Der er en tinglyst gasledning på tværs af delområde 1, hvorover der udlægges fælles friareal.

Lodsejer ønsker mulighed for at opføre cirka 91 boliger, fordelt på 44 tæt lav boliger som dobbelthuse og 47 åben lav boliger, herunder seks mindre åben-lav boliger på kompaktparceller. Hensigten er at skabe et blandet boligområde, der kan tilgodese en stor diversitet i alder, familiemønster og pladsbehov. Der sikres en omtrent ligelig fordeling af åben lav og tæt lav boliger i området, og der fastlægges et maximalt antal tæt lav boliger for hvert delområde. F.eks ved at der højst må opføres 10 tæt lav boliger som dobbelthuse i delområde 1, al øvrig bebyggelse må kun være åben lav boliger, og heraf må højst seks af disse boliger opføres på kompaktparceller.
Det skal afklares, om en anden opdeling i delområder er mere hensigtsmæssig.

Tæt lav grunde udstykkes med i en størrelse på mindst 400 m². Åben lav grunde udstykkes i en størrelse på mindst 800 m² og højst 1.200 m², dog tillades de seks kompaktparceller udstykket i en størrelse på mindst 400 m² og højst 700 m².

[adresse] udlægges mod øst i mindst 11,0 meters bredde med vejbane i 5,5 – 6,0 meters bredde og enkeltrettet sti i 2,0 meters bredde i begge sider. Der udlægges overgang til sikker krydsning af stamvejen, hvor ny stamvej kobles på den eksisterende strækning ved det sydligste kryds. Boligveje udlægges i mindst 8 meters bredde med vejbane i 5,5 - 6,0 meters bredde og ensidigt fortov i 1,5 meters bredde. Evt. mindre boligsidevej, som vist i delområde 1, udlægges i samme bredder men uden fortov. [adresse] og boligveje etableres med fartdæmpende tiltag og vendepladser efter vejreglerne. Veje og stier tænkes desuden udført med LAR-løsninger.

Eksisterende stamvej, [adresse], er udlagt i 10 meters bredde med ensidig fortov indtil det sydligste kryds, mens den sidste strækning er etableret med mindre udlæg og anlæg. På naboarealet er der en fredningsdeklaration, der tillader, at stamvejen kan udvides. Det vurderes, at udlægget på den sidste strækning skal øges til 10 meters bredde, vejbanen skal udvides til eksisterende vejbanebredde mod nord og ensidig fortov skal etableres mod vest. Det vurderes samtidigt, at udvidelsen påhviler lodsejer af lokalplanområdet.

Læhegn mod syd og vest bevares, og der udlægges stiforløb langs læhegnene med forbindelse fra alle boligveje. Det vurderes, at der skal sikres mulighed for mindst to stiforbindelser gennem læhegnet mod vest til kommende boligområder. Der udlægges desuden trampestier i de fælles friarealer.

Se venligst bilag; Inspirationsfotos, der viser bygherres inspiration til tæt lav bebyggelse, herunder tidligere opført bebyggelse, samt inspiration til LAR-løsninger.

Særlige planmæssige forhold

Bredden af læhegnene skal fastlægges samtidig med skelkonstatering af områdets areal, så placering af stiudlæg kan vurderes nærmere.

Det vurderes umiddelbart, at arealbehov til regnvandsbassin/LAR-løsninger kan være større og/eller skal placeret anderledes end det viste. Benny Jepsen og -placering vil derfor skulle vurderes nærmere, når regnvandshåndteringsplan foreligger.

Det skal undersøges nærmere, om fortsat anvendelse til teknisk formål som antennemast, f.eks til mobildækning, m.v., vil være hensigtsmæssigt i delområde 4.

Vurdering af afledte konsekvenser

Der skal foretages en helhedsvurdering af boliglokalplanens afledte konsekvenser, herunder offentlige investeringer, for at sikre en byudvikling i balance. Det kan være i forhold til f.eks. skoler, institutioner, idræt, veje, stier og kollektiv trafik. Det vurderes, at der vil være afledte investeringer i form af hastighedsdæmpende tiltag på den eksisterende strækning af [adresse], nord for lokalplanområdet.
Se venligst bilag; Helhedsvurdering af lokalplan nr. 1377.

Høringsperiode

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på fire uger, dog to uger for mindre lokalplaner, og otte uger for lokalplaner med tillæg der har været i fordebat.

Høringsperioden for lokalplanen vurderes til fire uger, da lokalplanen er af en karakter, med et geografisk anvendelsesområde, en kompleksitet og et omfang, hvor fire uger vurderes at være rimelig tid til inddragelsen af offentligheden.
Hvis der i høringsperioden er helligdage/ferie, forlænges den til fem uger.

Overtagelsespligt/Frafaldserklæring

Del af matr.nr. 5a Thyregod By, [adresse], der udgør størstedelen af området, er privatejet og overføres fra land- til byzone. Ejer har underskrevet en frafaldserklæring.

Matr. 5ac Thyregod By, [adresse], der anvendes til fællesantenne, er privatejet og overføres fra land- til byzone. Ejer kan ikke kræve overtagelse, da ejendommen ikke benyttes til landbrug, gartneri, planteskole eller frugtplantage, og ejendommen overgår ikke til offentlige formål.

### Klima og resiliensvurdering

Klima- og resiliensvurdering laves i forbindelse med udarbejdelse af lokalplanforslaget, når der foreligger mere information.

### Sagens videre forløb

Sagen skal alene behandles af Teknisk Udvalg.

### Teknik- og Miljødirektøren indstiller,

|  |  |
| --- | --- |
| at | udarbejdelse af forslag til lokalplan nr. 1377 igangsættes. |
| at | anvendelse af antennemast, skelkonstatering af områdets areal og læhegnsbredder, inddeling af delområder, placering af fartdæmpende tiltag, regnvandshåndteringsplan og udlæg af regnvandsbassiner/LAR-løsninger, samt boligantal og -placering vurderes nærmere i forbindelse med lokalplanarbejdet. |

### Beslutning

Godkendt.